**Elnöki beszámoló a 2014-es évről**

Készült: az MSZJSZ 2015. évi rendes közgyűlésére

***Az elnökség***

Elnökségünket fájdalmas és pótolhatatlan veszteség érte Nagy András László múlt év októberi halálával. Emlékét megőrizzük, szellemiségét, útmutatásait élő hagyatékként visszük tovább. Az ősszel megtartott rendkívüli közgyűlésen – részben Laci halála miatt is - két új elnökségi tagot választottunk meg:

**Formanek Csabát**, aki átvette NAL-tól a honlapunk szerkesztését és - főként praktikus okok miatt – **Nemeskéri Verát**, aki a tagnyilvántartásokkal, gazdálkodással, pályázatokkal kapcsolatos adminisztratív, pénzügyi feladatokat látja el. Áldozatos és nagy türelemmel végzett önkéntes munkáját ezúton is köszönjük.

***Jogi, adminisztratív procedúrák***

Az előző közgyűlésünk óta szinte a mai napig elhúzódó bonyolult és számos buktatóval tűzdelt eljárás zajlott és zajlik jogi státuszunk, benne „közhasznúságunk” törvény által előírt megújításával, egyáltalán, legalizálásunkkal kapcsolatban. Erről teljes részletességgel itt nem kívánok beszámolni (még felidézni is hátborzongató lenne számomra!), csak egy-egy fázisát idézem fel azt előre bocsájtva, hogy közhasznúságunk megújítását - némi ügyvédi közbenjárással - sikeresen „kivívtuk”. Kezünkben a Fővárosi Törvényszék március 6.-ra dátumozott (a több fordulós eljárás még május végén indult!), jogerős végzése.

Közben, ügyvédi felszólításra, székhelyet is kellett változtatnunk, hiszen a Corvin tér 8.-ban székelő Nemzeti Művelődési Intézettől /NMI/ a Hagyományok Házához került ingatlanban bejegyzett székhelyünket el kellett hagynunk.

A fenti változások és eljárásjogi előírások, hiánypótlások miatt 2014. November 24-re rendkívüli közgyűlést kellett összehívnunk. Ezt Adácson, a XVIII. Országos Falusi Színjátszó Találkozó keretében tartottuk meg.

Élve az NMI által meghirdetett és bonyolított *III. Kulturális Közfoglalkoztatási Program* kínálta lehetőséggel, pályáztunk három fő foglalkoztatására, és nyertünk is egy fő részére támogatást. Így ez év áprilisától **Pignitzky Ádám**ot, akinek a Kaposvári Egyetem Művészeti Kar Alkalmazott Látványtervező Szakon BA végzettsége van, arra kértük, hogy közfoglalkoztatottként segítse Formanek Csaba munkáját, s vegyen részt rendezvényeink előkészítésében és lebonyolításában is.

***Tagság, létszám, tagdíjfizetés***

A 2014-es adataink szerint hivatalosan 68 tagdíjat fizető tagunk van. Ehhez jön még kb. 35-40 un. látens tag. Ők – alapszabályunk szerint – ez év június 1-ig rendezhetik tagdíj hátralékukat. Sajnos a tagdíjfizetési hajlandóság továbbra sem túl erős. Pedig ez az egyetlen hatalom-független, és biztos anyagi forrása létezésünknek (ez kéne, hogy fedezze – többek között - banki-, pályázat beadási-, postai-, ügyviteli-, apróbb beszerzési-, nyomdai-, úti- és szállás-, stb. költségeinket). Tehát szövetségünk puszta léte függ ettől! Tagjaink többnyire akkor pótolják az elmaradásukat, ha és amikor egy-egy általunk szervezett fesztiválra jelentkeznek, illetve ott minősítést kérnek.

***Tagságunk összetétele***

Szövetségünk tagsága jellemzően a felnőtt színjátszó csapatok közül kerül ki, de köztük sok olyan szervezet, csoport is megtalálható, amely regionális szerepet is visz, illetve felnőtt csoportja mellett működtet diák- illetve gyermekszínjátszó csoportot, drámapedagógiai műhelyt. Ezek a műhelyek ma már igazi regionális színjátszó központként működnek, rendkívül sok segítséget jelentenek az elnökségnek fesztiváljaikkal, információikkal, terepismeretükkel. Ha nem is formálisan, de megvalósítják azt, amit a *Kárpát-medencei Színjátszó Hálózat*ról gondoltunk NAL-lal együtt. Hadd emeljem itt ki a miskolci Montázs Egyesületet, a gyöngyösi Mozaik Színkört, a békéscsabai Féling Színházat, Gödöllőn a Club Színházat, Adácson a Zéta Egyesületet, Inárcson a KB35 Társulatot, Pécsett az Apolló Egyesületet, Pápán a Teleszteriont, Vasváron a Nagy Gáspár Művelődési Központot, Győrött a RÉV Színházi és Nevelési Társulatot, a Veszprém Megyei Amatőr Színjátszók Egyesületét és Formanek Csaba Radikális Szabadidő Színházát (Budapest). Köszönet mindazoknak, akik ezeket a műhelyeket, szervezeteket, csapatokat vezetik, és emellett időt, energiát fordítanak „közügyeinkre” is!

***Kapcsolatok társszervezetekkel, kulturális diplomácia***

Szépen alakultak kapcsolataink a társ színjátszó szervezetekkel is, köztük természetesen tagszervezetünkkel, a Magyar Versmondók Egyesületével. Kimondottan jó és napi kapcsolatot ápolunk az Országos Diákszínjátszó Egyesülettel /ODE/ és a Magyar Drámapedagógiai Társasággal /MDT/. Ha hívtak, és ha tudtunk, ott voltunk rendezvényeiken, fesztiváljaikon, köreikből a legizgalmasabb előadásokat saját fesztiváljainkra is meghívtuk.

Mint tagszervezet, jelen voltunk a Magyar Színházi Társaság /MSZT/ fontosabb eseményein, kibővített elnökségi ülésein, kikérték véleményünket egyes, minket is érintő szakmai közügyekben. Bár hivatalosan nem vagyunk tagok, de személyes szakmai kapcsolataink révén, kölcsönös nyitottság jellemezte kapcsolatainkat a Magyar Teátrumi Társasággal is.

2014/15-ben jól alakult az EMMI-vel, és ezen belül a Közművelődési Főosztállyal való együttműködésünk is. Érezhetően több figyelem fordult felénk, és rajtunk keresztül az egész magyar amatőr színjátszó szcéna felé. Ennek konkrét jeleként mindösszesen másfél millió forintos program- és díjtámogatást kaptunk a két fesztiválunk megrendezéséhez (MMSZ, FESZT-FEST). De sajnos, egyes pályázataink adminisztratív kezelésén túl, továbbra sincs érzékelhető, hivatalos kapcsolatunk a minisztérium háttér intézményével, az NMI-vel. Természetesen azon vagyunk, hogy legyen.

***Pályázatok***

A beadással, megvalósítással, be- és elszámolással kapcsolatos teendők szinte egész évben folyamatos munkát adnak az elnöknek és az elnökségnek. Öröm és kétségbeesés között hányódva éljük meg az eredményhirdetéseket: többnyire kapunk valamennyit, az összeg viszont csak töredéke annak, amennyi a megvalósításhoz minimálisan kéne. (Lásd. a beszámoló fesztiválokról szóló része).Az NKA Közművelődési és Népművészeti Kollégiuma tavaly is megbízhatóan ugyanazokat a szerény összegeket szavazta meg projektjeire, amiket évek óta mindig. Beleértve azt is, hogy a Folyóirat Kollégium idén sem támogatta a Játékos online formátumú megjelenését, noha – biztos, ami biztos – az NMHH-nál kérvényeztük az újraindítás bejegyzését (ez ugyanis feltétele volt a pályázat benyújtásának). Most majd újra kérvényezzük a szüneteltetést. NKA-s pályázataink ily módon szinte már a tervezhetőség körébe tartozó eredményeket hoztak, és ne csak az iróniát halljátok ki ebből a megjegyzésből. Ami bíztató és jelzés értékű itt, hogy az EMMI tavaly is, és az idén is támogatásra méltónak ítélte meg fesztiváljainkat, és - mint szervezetet - magát az MSZ-JSZ-t is.

***Fesztiváljaink, rendezvényeink***

Bár nem tartjuk elsődleges feladatunknak, hogy „rendezőirodaként” fesztiválokat szervezzünk, mégis jó érzéssel számolhatok be arról, hogy mindkét saját szervezésű fesztiválunk (Magyar Művek Szemléje /MMSZ/ és a FESZT-FEST Fesztiválgyőztesek Fesztiválja) jól sikerült.

Az ***MMSZ***-t május 30-31.-én tartottuk a Bakelit Multi Art Center három színháztermében. A szemle célja közel húsz éve ugyanaz: inspirálni és motiválni a színjátszó társulatokat arra, hogy, minél több magyar szerzőt mutassanak be, különös tekintettel a kortárs szerzőkre, s emellett próbálkozzanak saját darabok színrevitelével is. A válogatásnál ismét a bőség zavarával kellett megküzdenünk, hiszen felhívásunkra 23 nevezés érkezett. Végül is 15 előadást tudtunk közönség elé vinni, főként vidéki, de két határon túli műhely is be tudott mutatkozni. A szünetekben és az előadások után késő estébe nyúlóan Nagy András László, Szabó Csilla és Zalán Tibor alkotta szakmai grémium beszélgetésekre várta a színjátszókat és rendezőiket.

Szeptember 12-14. között a MU Színházban nyolcadik alkalommal tarthattuk meg csúcsfesztiválunkat, a ***FESZT-FEST***-et. Ennek az adott most különös jelentőséget, hogy a tavasz folyamán kiderült, Kazincbarcika városa eláll az idei, - és minden bizonnyal a jövőbeli - Ifj. Horváth István Nemzetközi Amatőrszínjátszó Fesztivál megrendezésétől, amivel a legjelentősebb, nagy hagyományú, negyven éves fesztiválsorozat veszett oda, most már biztos, hogy nem véglegesen, de erről később. Bár ennek pótlására a FESZT-FEST most sem vállalkozhatott, mégis a Kárpát-medencei magyar nyelvű amatőrszínjátszás be tudta megmutatni legjobb előadásait. A három napos programba tíz előadás fért bele úgy, hogy az előadások között jutott idő a szakmai értékelésre, konzultációkra. Ezekre Solténszky Tibor dramaturg, Simon Balázs rendező és Regős János író/rendező a Szövetség elnöke részvételével került sor. A meghívás elsődleges szempontja a ’díjazottság’ volt, de igyekeztünk úgy válogatni a legjobbak közül, hogy a színjátszás minden rétege képviseltetve legyen. A MU Színház tavaly is minden segítséget megadott ahhoz, hogy a csapatok jó színházi körülmények között mutathassák be előadásaikat. A Balassi Intézettel kialakított jó kapcsolatunknak köszönhetően a határon túlról érkező csoportjainknak most is jutott térítésmentes szállás a Márton Áron Kollégiumban. Így aztán többnyire minden csoport meg tudta nézni az előadásokat, melyekre számos néző érkezett a városból is.

Nem kellett lemondanunk a még **Lengyel Pál** által kezdeményezett, majd Nagy András László által továbbvitt IMPRO-FESZKÓ-ról sem. A csoportok helyi kezdeményezésének köszönhetően idén február-márciusban, igaz egyre kevesebb nevezővel, de a legfontosabb impro-centrumokat megőrizve jutottunk el a március 21-i jó hangulatú döntőig, amit ismét **Halász Tibor** és a Clubszínház szervezett meg a Művészetek Házában. Köszönet érte!

Az NKA-tól nyert támogatásnak, a résztvevők változatlan érdeklődésének és anyagi áldozatvállalásának köszönhetően az elmúlt évben is megtarthattuk a ***Színjátszó rendezői mesterkurzus második fázisá****t*. A képzés (kis késéssel) 2014. december elején indult, és 2015. január-februárban zajlott öt hétvégén. A tematika az előző alkalom résztvevőinek kérései alapján alakult ki, és ehhez igyekeztünk a lehető legjobb hazai szakembereket felkérni kurzusvezetőnek. A jelentkezők most is az ország számos, sokszor távoli vidékéről érkeztek: Vasvártól Debrecenig, Szekszárdtól Pécsig, Szolnoktól és Székesfehérvártól Budapestig különböző amatőr társulatoktól jöttek gyakorló színházrendezők. A felkért szakmai trénerek voltak: kreatív zene, zenés színház - **Kovács Áron** és **Pap Gábor**;színészvezetési gyakorlatok és improvizáció - **Formanek Csaba** és **Komáromi Sándor**; hangmunka, beszédtechnika, elméleti alapok és gyakorlatok - **Solténszky Tibor**; fizikai színház - **Debreczeni Márton**; színpadi világítás, látványelemek, videotechnika a színházban - **Solymos Tamás**. A névsorból is kitetszik, hogy nagy tapasztalatú, befutott művész-trénerek mellett helyet kaptak ebben a programban a fiatalabb korosztály karakteres képviselői is. Az előző kurzuson alkalmazott párhuzamosságokat felszámoltuk, így senkiben nem alakulhatott ki olyan érzés, hogy valami fontos megismerni valóról lemaradt. Szakmai partnerünk, a képzésnek helyet adó Nemes Nagy Ágnes Művészeti Szakközépiskola, ideális szakmai- és infrastrukturális hátteret biztosított a kurzushoz. A résztvevőktől a képzés befejezése után kért és kapott visszajelzésekből kiderült, hogy a jelenleginél koncentráltabb, egyhetes-tíznapos, tábor-szerű, bentlakásos tanfolyamban látnák a továbblépés lehetőségét. Mi pedig azt szeretnénk, ha szövetségünk olyan oktatási hátteret tudna találni ehhez, melynek segítségével a képzés akkreditált státuszúvá válhatna. A kurzus szakmai programjának kialakításáért és megszervezéséért itt szeretnék köszönetet mondani **Solténszky Tibor** elnökségi tagunknak.

***Kezdeményezések, jelenlét más hazai is határon túli fesztiválokon***

**PROGRESS PÁPA 2015**

Álljon itt elsőként az elmúlt év legfontosabb eredménye: sokunk nagy örömére, Pápán új életre kelhet a tavaly már elmaradt ifj. Horváth István Nemzetközi Amatőrszínházi Fesztivál. Az MSZ-JSZ elnöksége és tanácsadói számára egy pillanatig sem volt kétséges, hogy valamilyen módon folytatni kell ezt a nagy hagyományú fesztivál sorozatot. Új házigazdát és megújulást keresve jutottunk el Pápára, ahol folytatódtak és sikerrel zárultak a még 2013 őszén megkezdett tárgyalások, egyeztetések a város vezetésével és a Jókai Mór Művelődési és Szabadidő Központ /JMSZK/ stábjával a fesztivál befogadásáról. A PROGRESS PÁPA az MSZ-JSZ teljes szakmai támogatását élvezi. Álljon itt egy idézet a közösen aláírt memorandumból: „*Pápa városa 2015-től kezdődően - költségvetési lehetőségének függvényében - kétévenként, az Őszi Dionüszia Fesztivállal váltakozva, otthont kíván adni az Ifj. Horváth István Nemzetközi Amatőr Színjátszó Fesztiválnak, és valamennyi érdekelt állami-, önkormányzati- és lehetséges magán támogatót igyekszik megnyerni az ügynek*.” **Komáromi Sándor**, a PROGRESS PÁPA művészeti vezetője, az elmúlt két évadban készült hazai, valamint a jelentkező külföldi előadásokból – az AITA/IATA ajánlásait is figyelembe véve - állította össze a hivatalos programot. Ebben művészeti tanácsadóként segítették őt elnökségünkből, **Regős János** elnök és **Solténszky Tibor**, elnökségi tag, a korábbi fesztiválok válogatója.

Meghívott zsűritagként, megfigyelőként és válogató-tanácsadóként is számos hazai és nemzetközi fesztiválon volt jelen elnökségünk, illetve - ha ezt külön kérték tagjaink - a minősítésben résztvevő, felkért szakembereink. De szívesen látott vendégek voltunk tag együtteseink bemutatóin, minősítést kérő előadásain. Ott voltunk Dunaszerdahelyen (*Dunamenti Tavasz Gyermek és Ifjúsági Színjátszó Fesztivál*) Vasváron, Bajánsenyén (*Ekhósszekér Fesztivál*), Wroclawban az Odin Fesztiválon, Adácson, Mosonmagyaróváron, a WSO és az ODE fesztiválok egyes regionális fordulóin, novemberben Szepsiben és Buzitán (Szlovákia), április elején Friedrichshafenben (D) az ottani ifjúsági- és felnőtt amatőrszínjátszó fesztiválon, hogy csak a legemlékezetesebbeket emeljem ki.

***Nemzetközi ügyek:***

2013-tól kezdődően a Magyar Szín-Játékos Szövetség (MSz-JSz) vette át „Nemzeti Központként” (ideiglenesen, vagy véglegesen, ezt még nem tudjuk) a magyar amatőr színjátszás nemzetközi képviseletét az aita/iata és a CEC nemzetközi, illetve közép-európai szervezetében. A tagdíjat (625 + 80 €) valahogy pályázatokból, saját tagdíj bevételeinkből sikerült összegereblyéznünk. Hogy idén is sikerül-e, az még nem biztos, de az igen, hogy fontosnak és értékesnek tartván a magyar amatőr színjátszást, mindenképpen szeretnének a tagjaink között tudni, még úgy is, ha ideig-óráig átmeneti mentességet kérünk a tagdíjfizetés alól. A fentebb említett friedrichshafeni fesztivállal párhuzamosan zajló, három napos konferencián vettem részt a CEC és az aita/iata közelgő tiszt- és szervezetújító belgiumi konferenciájának előkészítéseként. Az ott jelenlévők nagy érdeklődést mutattak a PROGRESS iránt, sokan érkeznek majd megfigyelőként Pápára.

Továbbra is megjelentetjük honlapunkon a hazai- és nemzetközi fesztivál- és projekt felhívásokat, adott esetben pedig szakmai ajánlással, személyes ismeretségi körünkre is építve támogatjuk tagjaink jelentkezését.

***Gazdálkodás, sarokszámok:***

A könyvelői beszámoló most készül, ezért csak a jövő hét közepe táján tudok konkrétumokkal szolgálni. Tagdíjból 2014-ban 354 000 Ft futott be (ebben benne vannak a késők és előre fizetők is!). Éves bevételi forgalmunk sarokszáma 3 502 Ft volt. Ez tartalmazza az év végén még bankszámlánkon lévő 617 000 Ft-ot és 90 000 Ft tanfolyami bevételt. (részleteket lásd. a pénzügyi számviteli beszámolónkban).

Bízom benne, hogy az elmúlt évről elfogadható, részletes és reális beszámolóval tudtam szolgálni tagságunknak.

Kérem e beszámoló elfogadását.

Regős János

Budapest, 2015. május 17.